Chancen for at naboen bag ligusterhækken ikke hedder Jensen, men Kowalski, er blevet større.

Vores central- og østeuropæiske naboer rykker i stigende grad ind på villavejene. Især i Midt- og Vestjylland, Sydsjælland og på Lolland-Falster køber flere udlændinge huse.

Læs også : Derfor er østeuropæerne en gevinst for den danske stat

Ejendomsmægler: Glade for købere til 70'er villaer

Ejendomsmægler Ingvard Frandsen fra Vildbjerg fortæller, at hver fjerde huskøber i hans område i år har været fra enten Polen eller Ukraine.

Han glæder sig over de mange nye kunder, nu hvor de lokale unge i stigende grad flytter mod storbyerne.

- Vi har været utrolig glade for, at der er købere til 70'er villaerne, siger Ingvard Frandsen.

Indvandrerne er lige så velrepræsenteret på ejerboligmarkedet i dag som danskerne. kommunikationschef Jan Nordmann, EDC.

Unge indvandrere sparer op til hus

Det er især unge indvandrere, der etablerer sig. Fælles for dem er, at de har arbejdet her i landet i 5-7 år og har formået at spare nogle hundrede tusinder kroner sammen.

Ejendomsmægler Klaus Andersen i Maribo oplever, at de central- og østeuropæiske huskøbere ofte ikke låne nær så mange penge til huskøb.

- De er klar på at udfordre deres egen dagligdag for at komme ned på meget korte løbetider i forhold til, hvad en dansk familie vil gøre, siger Klaus Andersen.

Huskøb kan fremme integration

En af de udenlandske huskøbere er Anna Maria Sasu fra Rumænien. Hun kom til Danmark i 2004 og har nu købt hus sammen med sin mand i Naur ved Holstebro.

- Alle naboer har budt os velkommen med blomster og chokolade og vi føler os godt integreret i området, siger Anna Maria Sasu.

Læs også : Østeuropæere fylder ud i små kirkesamfund

Etablerer sig i områder med billige huse

Tendensen med at udlændinge rykker ind på villavejene ses over hele landet, fortæller kommunikationschef Jan Nordmann fra ejendomsmægler-kæden EDC.

- Indvandrerne er lige så velrepræsenteret på ejerboligmarkedet i dag som danskerne, siger han.

Men det er særligt i Sydsjælland, på Lolland-Falster og i Midt- og Vestjylland, at der sælges huse til indvandrere fra central- og østeuropa. Her er boligerne billige og samtidig er det ofte i disse områder, at indvandrerne har fundet arbejde.